Source: http://www.bihon.ro/thriller-cu-final-fericit-csm-csu-oradea-a-castigat-meciul-cu-steaua-csm/1796788
Timestamp: 2019-03-26 12:31:10+00:00

Document:
Thriller cu final fericit! CSM CSU Oradea a câștigat meciul cu Steaua CSM - BIHON
la	12. martie 2017 12:08	 Reactualizat la:	 13. martie 2017 09:45
CSM CSU Oradea a dispus de Steaua CSM EximBank cu scorul de 80-72.
Campioana României a obţinut cea de-a doua sa victorie în Top 6, după o partidă spectaculoasă, câştigată în mod absolut meritat în faţa Stelei. Echipa noastră a început mai greu meciul, având dificultăţi în faza de apărare, în special la aruncările de la distanţă ale oaspeţilor. Ca urmare, oaspeţii s-au aflat în avantaj la pauza mare, scor 38-45.
Din fericire, la fel ca în meciul cu U BT Cluj-Napoca, formaţia orădeană şi-a îmbunătăţit considerabil jocul în partea secundă a întâlnirii, practicând o defensivă mult mai exactă şi mai agresivă. Steaua CSM şi-a mărit avantajul la zece puncte în debutul sfertului trei, prin coşul de trei puncte al lui Runskauskas, scor 38-48, aceasta fiind cea mai mare diferenţă în favoarea oaspeţilor. CSM CSU a declanşat apoi o cursă de urmărire furibundă, reuşind să egaleze, scor 55-55 (’30).
Forcing decisiv
Soarta partidei s-a decis în primele minute ale sfertului patru, în care echipa noastră s-a instalat la conducere, detaşându-se la 12 puncte, scor 73-61 (’36), în urma unui joc de excepţie, în care a strălucit Martin Zeno. Jucătorul american a ieşit din nou la rampă, trecându-şi în cont nu mai puţin de 28 de puncte, secondat de Mandache şi Pasalic. Ar fi însă poate nedrept de făcut remarcări individuale, în condiţiile în care jocul colectiv foarte bun al întregii echipe a fost cel care a decis victoria. Finalul partidei a fost liniştit pentru gazde, care s-au impus fără emoţii, scor 80-72.
„Adversa noastră a avut o primă repriză realemente formidabilă. Mă bucur că în ultimele două sferturi am înteţit ritmul apărării şi am încasat doar 27 de puncte, faţă de 45 în prima repriză. Nivelul de combativitate a fost a crescut vizibil în a doua parte a jocului”, a afirmat antrenorul Cristian Achim.
„Am fost dominaţi la recuperare”
Antrenorul CSM CSU Oradea, Cristian Achim a scos în evidenţă, după meciul victorios în faţa Stelei, o problemă cu care echipa să se confruntă în acest sezon, fiind dominată la capitolul recuperări. „Am fost dominaţi din nou la recuperare. Nu contăm la recuperare ofensivă, o problemă pe care o avem de mai mult timp. Sincer, nu mi-am închipuit că în actuala alcătuire, vom fi depăşiţi cu regularitate la acest capitol. Există explicaţii, Steaua este o echipă foarte bună, fizică, dar nu vreau să ne ascundem în spatele lor. Trebuie să facem ceea ce trebuie, pentru a conta din nou la recuperări, capitol care este unul foarte important în acest sport. Mă bucur pentru succesul de azi (sâmbătă – n.r.), dar mă gândesc deja la ceea ce trebuie să facem în meciul viitor”, a explicat antrenorul Cristian Achim.
CSM CSU Oradea – Steaua CSM EximBank 80-72 (24-27, 14-18, 17-11, 25-16)
CSM CSU Oradea: Zeno 28 (5×3), Mandache 15 (3), Barnette 5 (1), Petrişor, Nicoară 5, Denison 7, Ţîbîrnă 2, Pasalic 15 (3), Nicolescu. Nu a jucat Sg. Pop, Franklin 3 (1). Antrenor: Cristian Achim. Asistenţi: Milan Mitrovic, Marius Marinău
Steaua CSM: Negoiţescu, Szijártó 4 (1×3), Curry 11 (3), Fraseniuc 9 (1), Malesevic 15 (3), Runkauskas 8 (2), Baciu 8, Dudzinski 9 (3), Falker 8. Nu a jucat M. Paul. Antrenor: Jukka Mikael Toijala. Asistent: Sasha Ocokolic
Arbitri: Laurenţiu Grigoraş – Alin Faur, Bertalan István. Comisar FR Baschet: Doru Vinaşi
Eliminări pentru 5 faulturi personale: – / Szijártó ’40
Taguri: baschet, CSM CSU Oradea, oradea, steaua csm eximbank, victorie

References: CSM 
 CSM 

CSM 
 CSM 
 CSM 
 CSM 
 CSM 

CSM 
 CSM 

CSM 
 CSM 
 csm